Kako su naveli iz Vlade Vojvodine, nacrt odluke je utvrđen na inicijativu pokrajinskog premijera Igora Mirovića i dokument je upućen Odboru za pitanja ustavnopravnog položaja Vojvodine. Ovaj odbor je nadležan da pripremi predlog pokrajinske skupštinske odluke o načinu korišćenja oficijelnih i tradicionalnih simbola Vojvodine, grba iz 1848. i zastave trobojke iz 1849. godine. O tom predlogu će nakon toga odlučivati poslanici pokrajinskog parlamenta.



Za usvajanje dokumenta potrebna je podrška dve trećine poslanika Skupštine Vojvodine, odnosno za simbole treba da glasa najmanje 81 poslanik.



Podsetimo da je prema Statutu Vojvodine predviđeno da Pokrajina pored zastave i grba koji su usvojeni 2004. godine, ima i tradicionalne simbole, koji je trebalo da budu doneti do 30. avgusta 2014. godine, ali se u prethodnom sazivu nikada nije stvorila dovoljna većina koja bi to podržala.



U osnovi, ligaši i demokrate nisu bili za usvajanje ovih simbola, tako da nije bilo dovoljno glasova. Oni su se u protivili izgledu predložene zastave i grba, jer je sporno da li su uopšte autentični kao tradicionalni simboli. Sporno je i to da li su baš to bili simboli pobunjenih Srba iz vremena Bune 1848/49. godine.